**MÖVZU № 7. DİDAKTİKA. TƏLİM PROSESİ.**

**MƏNİMSƏMƏ PROSESİNİN QURULUŞU.**

 **PLAN:**

**1. Didaktika, onun mahiyyəti;**

**2. Təlim prosesinin metodoloji əsasları;**

**3. Təlimin mahiyyəti;**

**4. Təlimin vəzifələri;**

**5. Təlimin əsas ünsürləri (komponentləri); mənimsəmə prosesinin quruluşu.**

**1. Didaktika, onun mahiyyəti.** Didaktika təlim və təhsil haqqında nəzəriyyədir. Didaktika (didaktikos) yunan sözü olub**, öyrədirəm** mənasını verir. Bu termin ilk dəfə XVII əsrdə Almaniyada işlədilmişdir. Onun müəllifi məşhur dilşünas və ana dilində təlimin tərəfdarı Volfranq Ratkedir. O, bu sözü **öyrətmək məharəti** mənasında işlədilmişdir. Böyük çex pedaqoqu Yan Amos Komenski isə bu sözü **hamıya hər şeyi öyrətmək məharəti** mənasında işlətmişdir. Didaktikanın bir elm kimi əsasını Y.A.Komenski qoymuşdur; onun təlim və təhsil haqqında nəzəriyyə olduğunu əsaslandırmışdır. Onun “Böyük didaktika” əsəri didaktikanın sonrakı inkişafında özünəməxsus rol oynamışdır. Məhz Komenski təlim prinsipləri və qaydalarını müəyyənləşdirmiş, sistemləşdir­miş və özünün işləyib hazırladığı təbiətəmüvafiqlik ideyasına uyğun şəkildə əsaslandırmışdır. Y.A.Komenskinin didaktikasının əsas müddəaları ilə bağlı belə ümumiləşdimə vermək olar:

- təlimin sinif-dərs sistemini irəli sürmüş, dərsin əlamətlərini, təşkili xüsusiyyətlərini “Böyük didaktika” əsərində təhlil etmişdir, hamının təhsil almasını zəruri saymışdır;

- təlimin prinsipləri və metodlarını əsaslı şəkildə işləmiş, təlimdə şüurluluq və fəallıq, əyanilik, biliklərin möhkəmləndirilməsi kimi prinsipləri geniş təhlil etmişdir və s.

Didaktika təlim prosesinin mahiyyətini, məzmununu, prinsiplərini, metodlarını və təşkilat formalarını öyrənən elmdir. Onun tədqiqat obyekti təhsil prosesidir. Hər bir proses hansısa nəticəyə nail olmaq üçün yönəldilmiş hərəkətlərin cəmini özündə əks etdirir. Təlim və təhsil prosesi şagirdlərin gerçəkliyi dərketmə yolundakı hərəkəti ilə bağlıdır. Bu zaman şagirddə həm idraki, həm də praktik bacarıq və vərdişlər yaranır. O, inkişaf edərək formalaşır.

Didaktikanın “nə öyrətməli?”, “necə öyrətməli?” kimi başlıca suallarına ilk cavabı şifahi xalq yaradıcılığı nümunələrində, atalar sözləri, nağıl və dastanlarda tapmaq mümkündür. Didaktik məsələlərə Sokrat, Platon, Aristotel, Nizami, Nəsirəddin Tusi, M.F.Axundov, H.B.Zərdabi və bir çox başqaları diqqət yetirmiş və faydalı fikirlər söyləmişlər.

Didaktika psixologiya, sosiologiya və texnologiya ilə bağlıdır. O cümlədən qavrama və öyrənmə ilə bağlı digər elm sahələri də burada vəhdət təşkil edir.

**2. Təlim prosesinin metodoloji əsasları.** Təlim prosesinin metodiki əsasını məşhur idrak nəzəriyyəsi təşkil edir. Biliksizlikdən biliyə doğru inkişaf təlim prosesinin başlıca xüsusiyyətidir və bu xüsusiyyət dahi alman filosofu Hegelin **canlı seyrdən mücərrəd təfəkkürə, oradan da təcrübəyə** qənaəti ilə uyğun gəlir. Hegelin bu qənaəti isə bütün dünyada **idrak nəzəriyyəsi** kimi məşhurdur və bir tam halında belədir: **“Canlı seyrdən mücərrəd təfəkkürə, oradan da praktikaya – həyatı dərk etməyin, obyektiv reallığı dərk etməyin yolu belədir”**. Buradan aydın olur ki, idrak prosesi bir-biri ilə əlaqədə olan **üç mərhələdən** ibarətdir.

**1-ci canlı seyr mərhələsidir**. Bu zaman duyğu üzvləri vasitəsilə hadisənin forması dərk dərk olunur.

**2-ci vəziyyətin dərk edilməsi mərhələsidir**.

**3-cü isə fikrin dəqiqliyi mərhələsidir**.

İdrak nəzəriyyəsi adi məişətdə elmin ən dərin qatlarınadək insanın istinad etdiyi yeganə nəzəriyyədir, çünki o, doğruya və həqiqətə doğru gedən əbədi prosesdir. Bütün **kəşflər**(hər hansı hadisənin insan tərəfindən ilk dəfə dərk edilməsi) və **ixtiralar** (kəşf olunmuş bir şeyin daha da təkmilləşməsi) idrak prosesi nəticəsində üzə çıxmışdır.

Şagirdin “kəşfi” təlim materialını şüurlu dərk etməyi və təcrübədə sınaqdan çıxarıb qənaətə gəlməsidir. Nümunə üçün deyək ki, yəni müəllimin verdiyi sualı, izahatı dinləməsi, nümayiş etdirdiyi əyani vəsaitə baxması (1-ci mərhələ: canlı seyr ), sonra eşitdiyini, yaxud gördüyünü təfəkkür süzgəcindən keçirib müəyyən fikrə gəlməsi (2-ci mərhələ: mücərrəd təfəkkür), daha sonra gəldiyi fikri təcrübəyə - məsələ, misal həllinə, cümlə təhlilinə, laboratoriya, emalatxana və s. işə tətbiq etməsi; əldə etdiyi nəticə ilə fikrini doğrultması (3-cü mərhələ: təcrübə).

 **3. Təlimin mahiyyəti.** Təlim - bilik, bacarıq və vərdişlərin, habelə dünyagörüşünün verilməsi və mənimsənilməsi prosesidir. Bildiyimiz kimi, hər bir proses irəliyə doğru hərəkəti ifadə edir. Təlim prosesi şagirdlərin idrak yolundakı hərəkəti ilə bağlıdır. O, biliksizlikdən biliyə doğru inkişaf edir.

Müxtəlif tarixi dövrlərdə cəmiyyətin tələbindən asılı olaraq təlim prosesinin **üç tipi** özünü göstərmişdir:

 **1.** Doqmatik təlim. Orta əsrlərdə mövcud olmuşdur, mexaniki yaddasaxlamaya əsaslanır.

 **2.** İzahlı-illüstrativ təlim, hafizə və təfəkkürə əsaslanır. XIX əsrin axırlarında yaranmışdır.

 **3.** Müasir təlim - şagirdlərin idrak müstəqilliyinə, şüurlu və yaradıcı fəaliyyətinə əsaslanır.

 Göründüyü kimi, təlim mahiyyət etibarilə ayrı-ayrı zamanlarda cəmiyyətin inkişaf səviyyəsi və tələbatından asılı olmuşdur. Bu gün də belədir. Bugünkü təlim mahiyyət etibarilə inkişaf etmiş dünyanın tələblərinə müvafiq Azərbaycan vətəndaşı yetişdirir.

**4. Təlimin vəzifələri.** Təlim üç başlıca vəzifəni (funksiyanı) yerinə yetirir:

 **a)** öyrətmək;

 **b)** tərbiyə etmək,

 **c)** inkişaf etdirmək.

 **a)** Təlimin **əsas vəzifəsi öyrətmək***,* təhsil verməkdir. Təlim prosesində şagirdlər ayrı-ayrı fənlər üzrə proqramda nəzərdə tutulan bilik, bacarıq və vərdişlərə yiyələnməlidirlər. Təlimin öyrədici vəzifəsinin məzmununa aşağıdakılar daxildir:

 - şagirdləri elmi biliklərlə silahlandırmaq;

- müxtəlif fənlər üzrə bilik, bacarıq və vərdişlər aşılamaq;

- ümumtəhsil bacarıq və vərdişləri formalaşdırmaq;

 **b)** Təlimin **tərbiyəedicivəzifəsi** təlim prosesində şagirdləri tərbiyə etməyi nəzərdə tutur. Böyüyən nəsil mənəvi keyfiyyətlərə, elmi dünyagörüşünə yiyələnməli, yüksək ideya inamına malik olmalıdır. Bu zəruri keyfiyyətlərin yaranmasında təlim əvəzsiz vasitədir.

**c) Təlimin inkişafetdirici** **funksiyası** şagirdlərin ümumi inkişafının, psixi proseslərin təşəkkülünü nəzərdə tutur. Şagird bilik, bacarıq və vərdişlərə yiyələndikcə onun diqqəti, hafizəsi, nitqi, təfəkkürü və digər psixi prosesləri inkişaf edir.

 **5. Təlimin əsas ünsürləri (komponentləri); mənimsəmə prosesinin quruluşu.** Təlim prosesi dörd ünsürdən (komponetdən) təşəkkül edir: qavrama, anlama, möhkəmlətmə, tətbiqetmə. Yəni mənimsəmə prosesinin quruluşu bu ünsürlərlə bağlıdır.

**Qavrama**təlim prosesində şagirdlərin yeni fakt və hadisələr haqqında məlumat kəsb etməsi deməkdir. Təlimin qavrama mərhələsi idrak nəzəriyyəsinin canlı seyr mərhələsidir; yəni şagird bu mərhələdə hansısa elmi məlumatı eşidir, yaxud əyani vasitələrlə görür, təlimin həyatla əlaqələndirilməsi nəticəsidə ilkin təəssürat əldə edir.

**Anlama** idrak nəzəriyyəsinə uyğun olaraq qavranılan biliklərin mücərrəd təfəkkürə ötürülməsi, orada saf–çürük edilməsi mərhələsidir. Bu mərhələdə qavrama prosesində əldə edilən təsəvvürlər anlayışa çevrilir. Yəni müəyyən qənaətə gəlir.

**Möhkəmlətmə** idrak nəzəriyyəsinintəcrübə nəzəriyyəsidir. Onun vəzifəsi qavrama və anlama prosesində qazanılmış bilikləri şagirdlərin hafizəsində uzun müddət saxlamağı təmin etməkdən ibarətdir. Müəllimin təlim prosesində apardığı çalışmalar, təkrarlar verilmiş biliklərin uzun müddət yadda saxlanılmasını təmin edir. Bir sıra fənlərdən mövzuların (məsələn, tarix, ədəbiyyat, coğrafiya) öyrənilməsi bu mərhələdə tamamlanmamış olur. Lakin elə fənlər də var ki, **tətbiqetmə** vasitəsilə möhkəmlətmə olmadan öyrənmə prosesi bitməmiş qalır. Şagirdin öyrəndiyini təcrübədə, yaxud əməkdə tətbiq etməsi öyrəndiyi biliklərin onun yaddaşında daha yaxşı qalmasına kömək edir. Fizika, kimya, biologiya, riyaziyyat, əmək və s. fənlər bu qəbildəndir.

Beləliklə, qeyd edə bilərik ki, şagirdlərin bilik, bacarıq və vərdişlərə yiyələnmə prosesi idrak yolu ilə həyata keçirilib. Şagird əvvəlcə bilikləri qavrayır, sonra onu anlayıb dərk edir, sonra da onu tətbiq edir; nəticə olaraq zehnini möhkəmlədir.

**İSTİFADƏ OLUNMUŞ ƏDƏBİYYAT SİYAHISI:**

**1.** İbrahimov F.N., Hüseynzadə R.L. pedaqogika. Dərslik. 2 cilddə. II cild. Bakı: Mütərcim, 2013.